L-Isqof ta’ Għawdex Mario Grech iddikjara li l-Knisja ma tistax tibqa’ indifferenti quddiem il-karba ta’ ħafna li għandhom diffikultajiet serji dwar temi li għandhom x’jaqsmu mal-ħajja relazzjonali u sesswali tagħhom. Fl-Omelija li għamel dalgħodu fl-okkażjoni tal-Festa ta’ Marija Bambina fil-Bażilika fix-Xagħra, Mons. Grech qal li ttit ġimgħat oħra se jieħu sehem fis-Sinodu tal-Isqfijiet li se jittratta realtà taż-żwieġ u l-familja. Kien hawnhekk li sostna li l-Knisja bħala omm ma tistax tibqa’ indifferenti quddiem il-karba ta’ ħafna li għandhom diffikultajiet serji dwar temi li għandhom x’jaqsmu mal-ħajja relazzjonali u sesswali tagħhom. Waqt li ttama li dan is-Sinodu jipproponi b’mod frisk u ġdid il-Vanġelu tal-familja, huwa sostna li l-istess Sinodu jista’ jkun bxara tajba għal dawk li minkejja li kellhom falliment fiż-żwieġ, huma mxennqin biex isibu modi kif ma jħossuhomx esklużi minn Alla, li għalihom ukoll “niżel fil-ġnien tal-umanità biex jimxi pass pass mal-bniedem”. “Nemmen li bl-għajnuna tal-Ispirtu s-Santu, bil-Vanġelu ta’ Ġesù f’idejha, il-Knisja Omm kapaċi tagħti prova li hija “versatili u kreattiva” anki f’dan il-qasam diffiċli,” qal l-Isqof Grech. Jipproponi li kull paroċċa f’Għawdex tospita familja ppersegwitata Fl-omelija tiegħu l-Isqof ta’ Għawdex Mario Grech għamel ukoll proposta li kull parroċċa Għawdxija tospita familja Nisranija mill-artijiet fejn bħalissa għaddejja l-persekuzzjoni kontra l-Insara. Huwa qal li l-Knisja għandha tiftaħ dirgħajha biex tħaddan lil dawk li jinsabu fil-periferija ġeografika – dawk kollha li huma vittmi tal-ġlied atroċi fl-Iraq u s-Sirja imma partikolarment l-Insara li qed jiġu persegwitati.